Poppers-valmisteita rivissä. Osa tuotteista on merkitty ilmanraikastimiksi.
**Poppers** (englannin kielen sanasta *pop*, ’poksahtaa’) on yhteisnimitys joukolle alkyylinitriittejä, joita käytetään pääosin päihteinä ja tehostamaan seksuaalista kokemusta. Alkyylinitriittien suosio tanssilattioilla on säilynyt 1970-luvun diskoista 1990-luvun rave-tapahtumiin.

Poppers-tuotteissa käytettyjä nitriittejä ovat muun muassa amyylinitriitti, isobutyylinitriitti ja isopentyylinitriitti.

Vaikutukset
-----------

### Haittavaikutukset

Verisuonten laajeneminen voi aiheuttaa ihon (etenkin kasvot ja niska) punastumista ja päänsärkyä, myös sydämentykytykset ovat tavallisia. Sydänongelmista (esim. rytmihäiriöt) kärsiville poppersin käyttö saattaa olla vaarallista. Joillekin saattaa myös ilmaantua mietoja allergisia oireita. Lisäksi poppers kuivattaa ihoa ja limakalvoja, ja aiheuttaa niiden ärtymistä ja halkeilua. Brittiläisen tutkimuksen mukaan joiltakin käyttäjiltä on löydetty näköä heikentävää vauriota silmästä.

Yhdistyneen kuningaskunnan alahuoneen tiede- ja teknologiavaliokunta laati vuonna 2005 luokittelun, jossa 20 eri päihdettä tai päihderyhmää asetettiin järjestykseen niiden haitallisuuden mukaan. Alkyylinitriitit luokiteltiin toiseksi haitattomimmaksi päihteeksi, ainoastaan khatia pidettiin haitattomampana. Fyysistä riippuvuutta aineeseen ei kehity, mutta psyykkinen riippuvuus on mahdollinen.

### Yhteisvaikutukset

Poppersia ei tule käyttää samanaikaisesti erektiohäiriölääkkeisiin kuuluvien sildenafiilin (Viagra), vardenafiilin (Levitra) tai tadalafiilin (Cialis) kanssa. Nitriitin ja erektiolääkkeen yhdistelmä saattaa aiheuttaa vaarallisen suuren verenpaineen alenemisen.

Käyttö
------

Isoamyylinitriitin kemiallinen rakenne.
### Lääketieteellinen käyttö

Nopealiukoiset inhaloitavat nitriitit tulivat lääkemarkkinoille alun perin angina pectoriksen hoitoon ääreisverenkierron vastusta ja siten verenpainetta voimakkaasti alentavan vaikutuksen vuoksi. Amyylinitriitti on menettänyt tyystin merkityksensä sepelvaltimotaudin oireiden lievittäjänä parempien lääkevalmisteiden tultua markkinoille. Seksi- ja viihdekäytön ohella amyylinitriitin ainoa jäljellä oleva lääketieteellinen käyttötarkoitus oli syanidimyrkytyksen hoito, kunnes hydroksokobolamiini syrjäytty sen 2000-luvulla.

### Viihdekäyttö

Poppersin käyttö seksistimulanttina alkoi pääasiassa homoseksuaalisten miesten parissa, mutta levisi nopeasti myös muihin väestöryhmiin. Vaikka poppersin käyttäjätutkimuksissa on rajoituksensa, tutkimus vuodelta 1988 osoitti että 69 prosenttia homoista Baltimoren/Washington DC:n alueella*selvennä* oli joskus käyttänyt poppersia, kun taas koko väestössä luku oli kolme prosenttia.

Popperseja käytetään hengittämällä haihtuvaa yhdistettä nenän kautta. Suun kautta nautittuna yhdisteet ovat erityisen vaarallisia, ja myös kuolemantapauksia on raportoitu. Suun kautta nautittuna poppersista ei myöskään saa toivottuja vaikutuksia. Poppersin nuuhkaisu rentouttaa mm. peräaukon sulkijalihasta, minkä vuoksi käyttö on ollut muuta väestöä yleisempää homo- ja biseksuaalimiesten keskuudessa.

Nimi *poppers* (’poksahtajat’) on laina englannin kielestä. Yksi aikaisista amyylinitriittituotteista oli sideharsoon tai vaahtomuovivaippaan kääritty lasiampulli, joka taitettiin rikki ja nopeasti haihtuvaa nitriittia voitiin siten nuuhkia vaipan läpi. Ampullia taitettaessa kuului tyypillinen poksahtava ääni *pop*.

Lainsäädäntö
------------

Lääkealan turvallisuus- ja kehittämiskeskus Fimean mukaan päihteenä käytetyt poppersit rinnastetaan amyylinitriitin kaltaisiksi lääkkeiksi, minkä vuoksi poppersien tilaaminen ulkomailta on Fimean mukaan kiellettyä ilman asianmukaista lupaa.

Suomessa poppers-tuotteita on myyty ainakin aikuisviihdeliikkeissä. Valmisteita on ollut tilattavissa myös internetin välityksellä. Vuonna 2019 Tulli takavarikoi ratsioissa poppers-tuotteita aikuisviihdeliikkeistä 600 000 euron arvosta. Tapauksen johdosta Tulli epäilee useita aikuisviihdeliikkeitä johtaneita henkilöitä lääkeainerikoksista ja salakuljetuksesta. Tullin mukaan esitutkinta olisi valmistunut vuoden 2020 aikana, mutta julkisuuteen ei ole tullut tietoa siitä, mihin toimenpiteisiin esitutkinta on mahdollisesti johtanut.

Lähteet
-------

1. ↑  Nitrites *Drugscope*.  Arkistoitu 5.4.2007. Viitattu 24.4.2007. (englanniksi)
2. 1 2 3 4 5  Poppers *Päihdelinkki.fi*.  4.4.2011. Viitattu 8.3.2021.
3. ↑  Tammi, Anton: Köyhän miehen kokaiini *City.fi*.  19.11.2010. Viitattu 8.3.2021.
4. ↑  Adverse ophthalmic reaction in poppers users: case series of 'poppers maculopathy'.Eye (Lond). 2012 Nov;26(11)
5. ↑  Royal Bolton Hospital study links use of "poppers" with eyesight damage *BBC News*.  23.10.2012.  (englanniksi)
6. ↑  Drug classification: making a hash of it? – Fifth Report of Session 2005–06 (PDF) (sivut 176–177) The Science and Technology Committee. Viitattu 17.11.2020. (englanniksi)
7. ↑  Pakkausseloste – Viagra *Lääkeinfo.fi*. Viitattu 17.11.2020.
8. ↑  Pakkausseloste – Levitra *Lääkeinfo.fi*. Viitattu 17.11.2020.
9. ↑  Pakkausseloste – Cialis *Lääkeinfo.fi*. Viitattu 17.11.2020.
10. ↑  Rushing to a New High.  *Time*, 17.7.1978. Artikkelin verkkoversio. Viitattu 25.12.2008.  (englanniksi) (Arkistoitu – Internet Archive)
11. ↑  W.R. Lange, C.A. Haertzen and J.E. Hickey et al. Nitrite inhalants patterns of abuse in Baltimore and Washington, DC, Am J Drug Alcohol Abuse 14 (1988), sivut 29–39.
12. ↑  Kennedy, Edward, U.S. Senate, Chair Committee on Labor and Human Resources. "REPORT of the Committee on Labor and Human Resources."Comprehensive Alcohol Abuse, Drug Abuse, and Mental Health Amendments of 1988. Section 4015. 1988.
13. ↑  Pekkonen, Sanna: Poppers katosi yllättäen erotiikkaliikkeiden hyllyiltä – äkillisen katoamisen taustalla erimielisyyksiä kauppiaiden ja tullin välillä *MTVuutiset.fi*.  27.3.2019. Viitattu 8.3.2021.
14. ↑  Tulli takavarikoi aikuisviihdeliikkeiden poppers-aineita 600 000 euron arvosta, yrittäjä hämmästyi luokittelemisesta lääkeaineeksi: "Ei ole tullut ilmoitusta" *HS.fi*.  16.7.2019. Viitattu 8.3.2021.
15. ↑  Bjurström, Eelis: Tulli: Laittomia seksitehosteiksi tarkoitettuja ja päihtymiseen käytettyjä poppers-tuotteita myyty Suomessa kymmeniä tuhansia *Yle.fi*.  16.7.2019. Viitattu 8.3.2021.
16. ↑  Poppers-tuotteet: Laitonta maahantuontia ja myyntiä Tulli. Viitattu 8.3.2021.

Aiheesta muualla
----------------

* Esa Perkiö: Poppers - huuruista himoa Päihdepäivät 2019.